Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με τους κοινούς κανόνες για τις εισαγωγές υποδημάτων καταγωγής Βιετνάμ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σκοπός του συνημμένου σχεδίου κανονισμού του Συμβουλίου είναι να ενσωματωθεί στην κοινοτική νομοθεσία η ανταλλαγή επιστολών μεταξύ της Κοινότητας και του Βιετνάμ σχετικά με την παράταση της επιτήρησης των εισαγωγών υποδημάτων από το Βιετνάμ, που μονογραφήθηκε στις 28 Νοεμβρίου του παρελθόντος έτους και εγκρίθηκε από το Συμβούλιο στις 17 Μαρτίου 2003.

Η επιτήρηση αυτή θα συνεχιστεί για δύο επιπλέον έτη, τουτέστιν μέχρι το τέλος του 2004, ώστε να παρακολουθούνται οι εισαγωγές από το Βιετνάμ λόγω του κινδύνου διάπραξης απάτης όσον αφορά την καταγωγή, σε συνδυασμό με τον κίνδυνο εκτροπής του εμπορίου, κυρίως λόγω της ύπαρξης περιορισμών στις εισαγωγές υποδημάτων από την Κίνα.

Κατά συνέπεια, ο προηγούμενος κανονισμός (ΕΚ) αριθ. 1/2000 του Συμβουλίου, ο οποίος έχει λήξει, χρησίμευσε ως υπόδειγμα για τον παρόντα κανονισμό σύμφωνα με την ανταλλαγή επιστολών, προκειμένου να δημιουργηθεί η νομική ασφάλεια και η βάση για τη συνεχή επιτήρηση εκ μέρους των κρατών μελών μέχρι το τέλος του 2004. Σε πρακτικό επίπεδο, δεν προκύπτουν προβλήματα και οι βιετναμέζοι εξακολουθούν να χορηγούν άδειες εξαγωγής ως συνήθως σύμφωνα με την ανταλλαγή επιστολών για την παράταση της συμφωνίας. είναι όμως προφανές ότι η αντίστοιχη νομική βάση πρέπει να επισημοποιηθεί μέσω της θέσπισης κανονισμού.

2003/0121 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με τους κοινούς κανόνες για τις εισαγωγές υποδημάτων καταγωγής Βιετνάμ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 133,

την πρόταση της Επιτροπής,

Εκτιμώντας τα εξής:

(1) Η κοινή εμπορική πολιτική πρέπει να βασίζεται σε ομοιόμορφες αρχές.

(2) Οι αρμόδιες υπηρεσίες της Επιτροπής για την καταπολέμηση της απάτης συγκέντρωσαν αποδεικτικά στοιχεία σύμφωνα με τα οποία φορτία υποδημάτων εισήχθησαν στην Κοινότητα βάσει παραποιημένων παραστατικών καταγωγής Βιετνάμ.

(3) Η Κοινότητα και η κυβέρνηση του Βιετνάμ διαπραγματεύτηκαν ένα Μνημόνιο Συμφωνίας σχετικά με την πρόληψη της απάτης στο εμπόριο υποδημάτων (το "Μνημόνιο"), το οποίο καθορίζει σύστημα διπλού ελέγχου των εξαγωγών προς την Κοινότητα υποδημάτων που υπάγονται στο κεφάλαιο 64 του Εναρμονισμένου Συστήματος/Συνδυασμένης Ονοματολογίας [1].

[1] ΕΕ L 1, 4.1.2000, σ. 13

(4) Η ισχύς του Μνημονίου Συμφωνίας είχε αρχικά περιοριστεί έως τις 31 Δεκεμβρίου 2002 αλλά δεδομένου ότι εξακολουθεί να υπάρχει κίνδυνος παραποιημένων δηλώσεων όσον αφορά την καταγωγή των εμπορευμάτων, η εφαρμογή του εν λόγω Μνημονίου παρατάθηκε μέσω ανταλλαγής επιστολών μεταξύ της κυβέρνησης του Βιετνάμ και της Κοινότητας για επιπλέον διάστημα δύο ετών, τουτέστιν μέχρι τις 31 Δεκεμβρίου 2004. Η εν λόγω ανταλλαγή επιστολών, που προβλέπει επιπλέον τη δυνατότητα ηλεκτρονικής έκδοσης των αδειών εξαγωγής, μονογραφήθηκε στις 28 Νοεμβρίου 2002 και εγκρίθηκε από το Συμβούλιο στις 17 Μαρτίου 2003,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός εφαρμόζεται σε όλα τα εμπορεύματα που υπάγονται στο κεφάλαιο 64 του Εναρμονισμένου Συστήματος/Συνδυασμένης Ονοματολογίας, καταγωγής Βιετνάμ, τα οποία εισάγονται στην Κοινότητα.

Άρθρο 2

Για τους σκοπούς του παρόντος κανονισμού, ισχύουν οι ακόλουθοι ορισμοί:

α) Η έννοια "Προϊόντα καταγωγής", ορίζεται σύμφωνα με τους ισχύοντες σχετικούς κοινοτικούς κανόνες. οι μέθοδοι επαλήθευσης της καταγωγής των προϊόντων αυτών καθορίζονται κατ' αναλογία.

β) Ως "Αρμόδιες αρχές" των κρατών μελών νοούνται οι αρχές που έχουν οριστεί σύμφωνα με το άρθρο 2 παράγραφος 7 του κανονισμού (ΕΚ) αριθ. 520/94 [2] και περιέχονται στο παράρτημα Ι του κανονισμού (ΕΚ) αριθ. 738/94 της Επιτροπής [3].

[2] ΕΕ L 66, 10.03.1994, σ.1.

[3] ΕΕ L 87, 31.03.1994, σ. 47.

Ο κατάλογος των αρμοδίων αρχών που αναφέρονται στην πρώτη παράγραφο έχει δημοσιευτεί τελευταία στο παράρτημα ΙΙΙ του κανονισμού (ΕΚ) αριθ. 1369/99 της Επιτροπής [4].

[4] ΕΕ L 162, 26.06.1999, σ. 35.

Άρθρο 3

Η θέση σε ελεύθερη κυκλοφορία στην Κοινότητα των προϊόντων του άρθρου 1 υπόκειται στην προσκόμιση άδειας εισαγωγής που έχει εκδοθεί από τις αρχές των κρατών μελών που αναφέρονται στο άρθρο 11 σύμφωνα με τη διαδικασία που ορίζεται στον παρόντα κανονισμό.

Άρθρο 4

1. Οι αρμόδιες βιετναμικές αρχές εκδίδουν άδεια εξαγωγής για τα προϊόντα που αναφέρονται στο άρθρο 1.

2. Η άδεια εξαγωγής συμφωνεί με το υπόδειγμα του παραρτήματος.

3. Το πρωτότυπο της άδειας εξαγωγής προσκομίζεται από τον εισαγωγέα με σκοπό την έκδοση της άδειας εισαγωγής που αναφέρεται στο άρθρο 6.

Οι αρμόδιες αρχές κράτους μέλους αρνούνται να εκδώσουν άδεια εισαγωγής για προϊόντα τα οποία δεν καλύπτονται από άδεια εξαγωγής εκδοθείσας σύμφωνα με τις διατάξεις του παρόντος κανονισμού.

Άρθρο 5

Οι εξαγωγές καταχωρούνται στο έτος κατά το οποίο πραγματοποιήθηκε η αποστολή των προϊόντων που καλύπτει η άδεια εξαγωγής.

Άρθρο 6

1. Τα έντυπα που χρησιμοποιούν οι αρμόδιες αρχές των κρατών μελών για την έκδοση των αδειών εισαγωγής συμφωνούν με το υπόδειγμα του εγγράφου επιτήρησης που παρατίθεται στο παράρτημα Ι του κανονισμού (ΕΚ) αριθ. 3285/94 [5].

[5] ΕΕ L 349, 31.12.1994, σ. 53.

2. Οι αρχές των κρατών μελών κοινοποιούν στην Επιτροπή τις αιτήσεις που έλαβαν για την έκδοση αδειών εισαγωγής.

3. Η Επιτροπή, με κοινοποίησή της στις αρχές των κρατών μελών, επιβεβαιώνει ότι η ημερομηνία που περιέχεται στις αιτήσεις χορήγησης αδειών εισαγωγής συμφωνεί με την ημερομηνία που λήφθηκε από τις αρμόδιες βιετναμικές αρχές.

4. Οι προβλεπόμενες από τις παραγράφους 2 και 3 κοινοποιήσεις διαβιβάζονται ηλεκτρονικώς μέσω του ενοποιημένου δικτύου που έχει δημιουργηθεί με σκοπό τη διαχείριση των αδειών, τουτέστιν, του συστήματος ηλεκτρονικής επαλήθευσης των αδειών εξαγωγής (SIGL) για τα κλωστοϋφαντουργικά, εκτός εάν, για επιτακτικούς τεχνικούς λόγους, είναι αναγκαίο να χρησιμοποιηθούν προσωρινά άλλα μέσα επικοινωνίας.

Άρθρο 7

1. Οι αρμόδιες αρχές των κρατών μελών εκδίδουν την άδεια εισαγωγής εντός πέντε εργάσιμων ημερών το πολύ από την προσκόμιση, εκ μέρους του εισαγωγέα, του πρωτοτύπου της αντίστοιχης άδειας εξαγωγής. Η άδεια εξαγωγής προσκομίζεται το αργότερο στις 30 Ιουνίου του έτους που έπεται εκείνου κατά το οποίο πραγματοποιήθηκε η αποστολή των εμπορευμάτων που καλύπτονται από τη συγκεκριμένη άδεια.

Οι άδειες εισαγωγής ισχύουν σε όλο το τελωνειακό έδαφος της Κοινότητας. Η διαβίβαση στοιχείων εκ μέρους των βιετναμικών αρχών στην Κοινότητα με ηλεκτρονικά μέσα θεωρείται ότι υποκαθιστά την προσκόμιση του πρωτοτύπου της άδειας εξαγωγής.

2. Οι άδειες εισαγωγής ισχύουν για έξι μήνες από την ημερομηνία της έκδοσής τους, με δυνατότητα περαιτέρω παράτασής τους κατά τρεις μήνες από τις αρμόδιες αρχές του ενδιαφερόμενου κράτους μέλους.

3. Η αίτηση που υποβάλλει ο εισαγωγέας στις αρμόδιες αρχές των κρατών μελών με σκοπό την έκδοση άδειας εισαγωγής περιέχει:

α) τις επωνυμίες και την πλήρη διεύθυνση του εισαγωγέα (συμπεριλαμβανομένων, εφόσον υπάρχουν, των αριθμών τηλεφώνου και φαξ), τον αριθμό μητρώου που έχει καταχωρηθεί στις αρμόδιες εθνικές αρχές, καθώς και τον αριθμό ΦΠΑ, εφόσον ο αιτών υπόκειται σε ΦΠΑ.

β) την επωνυμία και την πλήρη διεύθυνση του διασαφηστή.

γ) την επωνυμία και την πλήρη διεύθυνση του εξαγωγέα.

δ) τη χώρα καταγωγής των προϊόντων και τη χώρα αποστολής.

ε) την περιγραφή των προϊόντων, όπως αναγράφεται στην άδεια εξαγωγής.

στ) την ποσότητα κάθε φορτίου.

ζ) την ημερομηνία και τον αριθμό έκδοσης της άδειας εξαγωγής.

η) την υπογραφή του εισαγωγέα και την ημερομηνία.

Οι αρμόδιες αρχές δύνανται, σύμφωνα με τους όρους που οι ίδιες καθορίζουν, να επιτρέψουν τη διαβίβαση ή την εκτύπωση των υποβληθεισών αιτήσεων με ηλεκτρονικά μέσα.

Ωστόσο, όλα τα έγγραφα και τα αποδεικτικά στοιχεία είναι στη διάθεση των αρμοδίων αρχών των κρατών μελών.

4. Οι εισαγωγείς δεν υποχρεούνται να εισάγουν τη συνολική ποσότητα που καλύπτει μία άδεια εισαγωγής με ενιαία αποστολή.

Άρθρο 8

Η ισχύς των αδειών εισαγωγής που εκδίδουν οι αρχές των κρατών μελών εξαρτάται από την ισχύ των αδειών εξαγωγής που εκδίδουν οι αρμόδιες βιετναμικές αρχές, βάσει των οποίων έχουν εκδοθεί οι άδειες εισαγωγής.

Άρθρο 9

Οι άδειες εισαγωγής εκδίδονται αδιακρίτως σε οποιονδήποτε εισαγωγέα στην Κοινότητα, ανεξάρτητα από τον τόπο εγκατάστασής του στο εσωτερικό της Κοινότητας.

Άρθρο 10

1. Τα έντυπα των αδειών εισαγωγής και τα σχετικά αποσπάσματα συντάσσονται εις διπλούν. το ένα αντίτυπο φέρει την ένδειξη "αντίτυπο κατόχου" και τον αριθμό 1 χορηγείται στον αιτούντα και το άλλο φέρει την ένδειξη "αντίτυπο εκδούσας αρχής" και τον αριθμό 2 και φυλάσσεται από την εκδούσα αρχή. Για διοικητικούς σκοπούς, οι αρμόδιες αρχές μπορούν να προσθέτουν συμπληρωματικά αντίτυπα στο έντυπο αριθ. 2.

2. Τα έντυπα εκτυπώνονται σε λευκό χαρτί χωρίς μηχανικό πολτό, κολλαρισμένο για γραφή και βάρους 55 έως 65 γραμμαρίων ανά τετραγωνικό μέτρο. Οι διαστάσεις τους είναι 210 x 297 mm. το διάστημα μεταξύ των γραμμών είναι 4,24 mm (ένα έκτο της ίντσας). η διάταξη των εντύπων ακολουθείται αυστηρά. Και οι δύο όψεις του αντιτύπου αριθ. 1, που αποτελεί την άδεια καθαυτή, φέρουν έντυπη κίτρινη κυματοειδή διάταξη γραμμών η οποία καθιστά εμφανή κάθε παραποίηση με μηχανικά ή χημικά μέσα.

3. Τα κράτη μέλη αναλαμβάνουν την εκτύπωση των εντύπων. Επίσης τα έντυπα είναι δυνατό να εκτυπώνονται από τυπογραφεία εγκεκριμένα από το κράτος μέλος στο οποίο είναι εγκατεστημένα. Στην τελευταία περίπτωση, κάθε έντυπο φέρει μνεία της σχετικής έγκρισης από το κράτος μέλος. Σε κάθε έντυπο αναγράφονται το όνομα και η διεύθυνση του τυπογράφου ή σήμα με το οποίο είναι δυνατή η αναγνώρισή του.

4. Κατά την έκδοση των αδειών εισαγωγής ή των αποσπασμάτων, οι αρμόδιες αρχές του κράτους μέλους δίνουν αριθμό έκδοσης στις άδειες εισαγωγής ή στα αποσπάσματα. Ο αριθμός της άδειας εισαγωγής κοινοποιείται στην Επιτροπή ηλεκτρονικώς μέσω του ενοποιημένου δικτύου που έχει δημιουργηθεί βάσει του άρθρου 14 του κανονισμού (ΕΟΚ) αριθ. 3030/93 του Συμβουλίου της 12ης Οκτωβρίου 1993 περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών [6].

[6] ΕΕ L 275, 8.11.1993, σ. 1.

5. Οι άδειες και τα αποσπάσματα συντάσσονται στην επίσημη γλώσσα, ή σε μια από τις επίσημες γλώσσες, του κράτους μέλους στο οποίο εκδίδονται.

6. Τα σήματα των φορέων έκδοσης και των καταλογιζουσών υπηρεσιών τίθενται με σφραγίδα. Εντούτοις, η σφραγίδα της εκδούσας αρχής δύναται να αντικατασταθεί από αποτύπωση με συνδυασμό διάτρητων γραμμάτων ή αριθμητικών ψηφίων ή από εκτύπωση επί της αδείας. Για την καταχώρηση της χορηγούμενης ποσότητας, οι εκδίδουσες αρχές εφαρμόζουν κάθε μέθοδο κατά της παραποίησης έτσι ώστε να είναι αδύνατη η παρεμβολή αριθμητικών ψηφίων ή άλλων στοιχείων. ειδικότερα, δύνανται να χρησιμοποιούνται αστερίσκοι ή παρόμοια σήματα για να καλύπτονται τα κενά διαστήματα (για παράδειγμα: *EUR*1.000*).

7. Στην περίπτωση που στην άδεια ή σε αποσπάσματά της δεν υπάρχει επαρκής χώρος για τον καταλογισμό, οι αρμόδιες αρχές μπορούν να προσθέτουν μία ή περισσότερες επιπλέον σελίδες με θέσεις καταχώρησης αντίστοιχες προς εκείνες της οπίσθιας όψης του αντιτύπου αριθ. 1 και του αντιτύπου αριθ. 2 της άδειας ή του αποσπάσματος. Οι καταλογίζουσες αρχές επιθέτουν τη σφραγίδα τους με τρόπο ώστε η μισή να τίθεται επί της αδείας ή του αποσπάσματος και η άλλη μισή στην πρόσθετη σελίδα. Αν υπάρχουν περισσότερες από μία σελίδες, τοποθετείται εκ νέου σφραγίδα με ανάλογο τρόπο μεταξύ δύο διαδοχικών σελίδων.

8. Οι άδειες εισαγωγής και τα αποσπάσματά τους, καθώς και οι καταχωρήσεις και οι θεωρήσεις που εκδίδουν οι αρχές κράτους μέλους, παράγουν στα λοιπά κράτη μέλη τα ίδια έννομα αποτελέσματα με τα έγγραφα, τις καταχωρήσεις και τις θεωρήσεις που εκδίδουν οι αρχές των ιδίων αυτών κρατών μελών.

9. Εφόσον είναι αναγκαίο, οι αρμόδιες αρχές των ενδιαφερόμενων κρατών μελών δύνανται να ζητούν τη μετάφραση του περιεχομένου των αδειών ή των αποσπασμάτων στην επίσημη γλώσσα, ή σε μία από τις επίσημες γλώσσες, του εν λόγω κράτους μέλους.

10. Η άδεια εισαγωγής δύναται να εκδίδεται με ηλεκτρονικά μέσα, εφόσον τα ενδιαφερόμενα τελωνεία έχουν πρόσβαση στην άδεια αυτή μέσω δικτύου υπολογιστών.

Άρθρο 11

Σε περίπτωση κλοπής, απώλειας ή καταστροφής άδειας εξαγωγής, άδειας εισαγωγής ή πιστοποιητικού καταγωγής, ο εξαγωγέας δύναται να ζητά, από την αρμόδια αρχή που εξέδωσε το συγκεκριμένο έγγραφο, αντίγραφο το οποίο συντάσσεται βάσει των εγγράφων εξαγωγής που έχει στην κατοχή του. Το αντίγραφο της άδειας που εκδίδεται με τον τρόπο αυτό, φέρει την ένδειξη «duplicata» ή «duplicate» ή «duplicado».

Στο αντίγραφο αναγράφεται η ημερομηνία του πρωτοτύπου της άδειας.

Άρθρο 12

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Παύει να ισχύει στις 31 Δεκεμβρίου 2004.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος μέλος.

Βρυξέλλες,

Για το Συμβούλιο

Ο Πρόεδρος